ग्राम पंचायत नयाताल में पिछले विधानसभा चुनाव के दौरान ग्रामीणों की सिर्फ दो मांगे ही रही हैं। गांव से बाहर बच्चे पढ़ने न जाएं इसलिए गांव में ही हाईस्कूल और इस स्कूल तक गांव से पहुंचने वाली सड़क का निर्माण करने की मांग ग्रामीणों ने जब की तो जनप्रतिनिधियों ने उन्हें आश्वस्त कर दिया था। चार अप्रैल 2014 में विधायक पुष्पेन्द्रनाथ पाठक चुनाव जीतने के बाद गांव पहुंचे तो ग्रामीणों ने उनकी न सिर्फ आत्मीय अगुवानी की बल्कि यह दोनों मांगे पुनः रख दीं। विधायकी का कार्यकाल पूरा होता इसके पहले ही हाईस्कूल तो मिल गया, लेकिन सड़क का काम अभी तक शुरू नहीं हो पाया है। ग्रामीणों के अनुसार 16 मई 2016 को क्षेत्रीय सांसद एवं वर्तमान केन्द्रीय मंत्री डॉ. वीरेन्द्र कुमार भी गांव पहुंचे और उन्होंने ग्रामीणों से मुलाकात की तब ग्रामीणों ने फिर से रोड बनवाने की मांग उठाई। सांसद श्री कुमार ने आश्वासन देकर चले गए लेकिन सड़क का निर्माण नहीं हो सका।